ΑΠΟΦΑΣΗ ΤΗΣ ΕΠΙΤΡΟΠΗΣ της 31ης Οκτωβρίου 1994 για την παρέκκλιση από τον ορισμό της έννοιας των "προϊόντων καταγωγής" προκειμένου να ληφθούν υπόψη οι ειδικές συνθήκες του Μοντσεράτ όσον αφορά τις συνδέσεις και τα στοιχεία επαφής για σύρματα και καλώδια που υπάγονται στον κωδικό ΣΟ 8536 90 10 (94/724/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την απόφαση 91/482/ΕΟΚ του Συμβουλίου της 25ης Ιουλίου 1991 σχετικά με τη σύνδεση των υπερποντίων χωρών και εδαφών με την Ευρωπαϊκή Οικονομική Κοινότητα (1), και ιδίως το άρθρο 30 παράγραφος 8 του παραρτήματος ΙΙ,

Εκτιμώντας:

ότι το άρθρο 30 του παραρτήματος ΙΙ της απόφασης 91/482/ΕΟΚ που αφορά τον ορισμό της έννοιας των "προϊόντων καταγωγής" καθώς και τις μεθόδους της διοικητικής συνεργασίας, προβλέπει ότι είναι δυνατό να θεσπίζονται παρεκκλίσεις από τους κανόνες καταγωγής, εφόσον δικαιολογούνται εξαιτίας της ανάπτυξης των υφιστάμενων βιομηχανιών ή της δημιουργίας νέων βιομηχανιών σε χώρα ή έδαφος-

ότι η κυβέρνηση του Μοντσεράτ ζήτησε παρέκκλιση από τους κανόνες καταγωγής για τις συνδέσεις και τα στοιχεία επαφής για σύρματα και καλώδια, τα οποία προσωρινώς δεν είναι δυνατόν να ανταποκρίνονται στους κανόνες καταγωγής που παρατίθενται στο παράρτημα ΙΙ της απόφασης 91/482/ΕΟΚ-

ότι η χορήγηση παρέκκλισης δεν πρόκειται να προκαλέσει σοβαρή ζημία σε οικονομικό τομέα της Κοινότητας, ή ενός ή περισσοτέρων μελών- ότι η προσωρινή χορήγηση παρέκκλισης μπορεί να συμβάλει ουσιαστικά στη δημιουργία θέσεων απασχόλησης-

ότι το άρθρο 30 του παραρτήματος ΙΙ της απόφασης 91/482/ΕΟΚ, και ιδίως το σημείο 7 στοιχείο β) προβλέπει την αυτόματη χορήγηση παρέκκλισης σε περίπτωση που πληρούνται ορισμένες προϋποθέσεις-

ότι αφορά μη ευαίσθητα υλικά ή προϊόντα, που καλύπτονται από το σύστημα γενικευμένων προτιμήσεων (ΣΓΠ), το οποίο εφαρμόζετο από την Κοινότητα κατά την υποβολή της αίτησης- ότι η αιτούμενη ετήσια ποσότητα δεν υπερβαίνει το 1 % κατ' αξία του μέσου όρου των εισαγωγών στην Κοινότητα των συγκεκριμένων υλικών ή προϊόντων κατά τη διάρκεια των τελευταίων τριών ετών για τα οποία υπάρχουν διαθέσιμα στατιστικά στοιχεία για σταδιακή χρηματοδότηση από την Ευρωπαϊκή Κοινότητα χάρη στα οποία θα αποφευχθεί η ανάγκη της εν λόγω παρεκκλίσεως στο μέλλον- ότι, επομένως, τηρούνται εν προκειμένω οι σχετικές προϋποθέσεις του άρθρου 30 στημείο 7 στοιχείο β)-

ότι, σύμφωνα με το άρθρο 30 παράγραφος 8 του παραρτήματος ΙΙ της απόφασης 91/482/ΕΟΚ, η διαδικασία που προβλέπεται από την απόφαση 90/523/ΕΟΚ του Συμβουλίου της 8ης Οκτωβρίου 1990 για τη διαδικασία τη σχετική με τις παρεκκλίσεις από τους κανόνες καταγωγής που προβλέπονται στο πρωτόκολλο αριθ. 1 της τέταρτης σύμβασης ΑΚΕ-ΕΟΚ (2), εφαρμόζεται, τηρουμένων των αναλογιών, στις υπερπόντιες χώρες και εδάφη- ότι, συνεπώς, υπεβλήθη σχέδιο μέτρων που πρέπει να ληφθούν στην επιτροπή τελωνειακού κώδικα - τμήμα καταγωγής, η οποία εψήφισε υπέρ της παρούσας απόφασης,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Κατά παρέκκλιση από τις διατάξεις του παραρτήματος ΙΙ της απόφασης 91/482/ΕΟΚ, οι συνδέσεις και τα στοιχεία επαφής για σύρματα και καλώδια που υπάγονται στον κωδικό ΣΟ 8536 90 10 θεωρούνται ως καταγωγής Μοντσεράτ, εφόσον παράγονται στη χώρα αυτή από υλικά διαφορετικής καταγωγής, με την επιφύλαξη των προϋποθέσεων που ορίζονται στην παρούσα απόφαση.

Άρθρο 2

Η παρέκκλιση που προβλέπεται στο άρθρο 1 αφορά ποσότητα 21 000 κιλών τα οποία εξάγονται από το Μοντσεράτ στην Κοινότητα, κατά την περίοδο από 1ης Νοεμβρίου 1994 έως τις 31 Οκτωβρίου 1999.

Άρθρο 3

Οι αρμόδιες αρχές του Μοντσεράτ λαμβάνουν τα αναγκαία μέτρα για τη διεξαγωγή ποσοτικών ελέγχων επί των εξαγωγών που αναφέρονται στο άρθρο 2 και αποστέλλουν ανά τρίμηνο στην Επιτροπή μία δήλωση για τις ποσότητες ως προς τις οποίες έχουν εκδοθεί πιστοποιητικά κυκλοφορίας EUR 1, κατ' εφαρμογή της παρούσας απόφασης, καθώς και τους αριθμούς σειράς αυτών των πιστοποιητικών.

Άρθρο 4

Η παρούσα απόφαση απευθύνεται στα κράτη μέλη.

Βρυξέλλες, 31 Οκτωβρίου 1994.

Για την Επιτροπή

Christiane SCRIVENER

Μέλος της Επιτροπής

(1) ΕΕ αριθ. L 263 της 19. 9. 1991, σ. 1.

(2) ΕΕ αριθ. L 290 της 23. 10. 1990, σ. 33.